《李兼济分教江阴》
宋代·袁说友

结交不在久，但问交者谁。
相从何用频，要以道谊期。
我初未识君，已诵班马辞。
太学金薤篇，烂若琳琅垂。
妙理溯家学，雄文想英姿。
天乎慰此心，而获亲芝眉。
一见语未尽，觉我骄气移。
荷君偶过听，得我嗟何迟。
我方缚微官，君亦居所疑。
于今五六年，见日常差池。
有时适相逢，一语不及私。
往往从容间，百篇惟新诗。
归来念所得，如日身亲之。
君将抱停涵，一洒澄江缁。
想君车马至，短褐环旌旂。
万口如一词，是曰得所师。
一斑见稍稍，士气今虹霓。
江城见儒英，而我失所资。
自惭索米久，不去今何为。
及瓜早归欤，问舍江之湄。
政须迩门墙，作意频追随。
穷达于其天，纷纷徒自欺。
买羊沽酒日，剖此胸中奇。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。